***Pathai István éneke, amelyet lelkészszenteléskor szoktak énekelni.***

***Elhangzott 1713-ban is, a Kocsi zsinaton.***

Eredetileg az „Óh Izráel szerető népem” dallamára énekelték. Ennek a dallama a 140. zsoltár dallama volt (Lásd Huszár Gál 1574-es énekeskönyvének CXI. éneke). Énekelhető még a 343. dicséret dallamára is „Ó Krisztus láttam szenvedésed…”. Itt most átírásban adom közre a szöveget, amelyet a szótagszámok tekintetében is javítottam.

1. Szent az Úr Isten szent Ő neve

Idvességes szent Igéje.

Szentséges minden Ő szerzése,

Rettenetes Ő törvénye.

2. Teljes hatalma mindeneken,

A mennyei seregeken,

Birodalma mind mennyen, földön,

És a mélységes tengeren.

3. Ennek házába kik szolgáltok,

Mint pálmafák virágoztok,

Őneki szóval vigadoztok,

És szent nevét úgy áldjátok!

4. Parancsolatját fogadjátok,

Félelemmel imádjátok,

Áldomása úgy száll reátok,

Ha tisztetekben eljártok.

5. Értelem nélkül szűkölködtök,

Azt az Úrtól ti kérjétek:

Kétség nélkül azt elveszitek,

Szent törvényét őrizzétek.

6. Az Isten megáldjon Titeket,

Igazgassa elméteket,

És bátorítsa szíveteket,

Bűntől őrizzen titeket.

7. Nagy méltóság ez ám rajtatok,

Hogy Isten papjai vagytok,

Azért nékie áldozzatok,

Őtet naponként áldjátok.

8. Uralkodik e közöttetek,

Mert lakozik tibennetek,

Örvendezzen hát ti szívetek,

Óh mennyei örökösök!

9. Sionban vagyon Ő lakása,

Övé Sálemnek városa,

Mondásában nincs változása,

Népének erős paizsa.

10. Parancsol a Jehova nektek,

E világra kimenjetek,

És Szent Igéjét hirdessétek,

Ő leszen végig veletek.

11. Azért vegyétek áldomását,

A Szentlélek ajándékát,

Kivel az ördögnek országát,

Elrontsátok ő hatalmát.

12. Tiszta életben ti éljetek,

Egymást igen szeressétek,

A hitben ti eggyé legyetek,

Ezt hagyja az Úr tinéktek.

13. Hangossággal azt kiáltsátok,

Amit titkon hallottatok,

Mint az égen fényes csillagok,

Ez világon úgy járjatok.

14. Az községnek szép tükörei,

Ez világnak ő savai,

Mert ti vagytok szövétnekei,

Kikre szokott minden nézni.

15. Isten lévén is ti veletek,

Nem árthat senki tinektek,

Józan életet kövessetek,

Hogy vétekbe ne essetek.

16. Szent Írásnak szent igazsága,

Mennyországnak drága kulcsa,

Kezeteknél van gazdagsága,

Minden jónak sáfársága.

17. Vigyázzatok hát serénységgel,

Mert az ördög dühösséggel,

Ólálkodik nagy mesterséggel,

Utánatok nappal s éjjel.

18. Prédikáljatok, fáradjatok,

Istenért munkálkodjatok,

A szent hit mellett szenvedjetek,

Dicsőség lészen veletek.

19. Ez világnak gyakor szidalmát,

Megvessétek káromlását,

Higgyük az Úrnak igazságát,

Megtapasztalja hatalmát.

20. Restek a jóra ne legyetek,

Hivalkodástól fussatok,

A Szentírást olvassátok,

Melyet tisztán kiadjatok.

21. Irigység és bozonkodás,

Távol járjon átkozódás,

Részegeskedés és tobzódás,

Távol légyen harag tartás.

22. Ne rágalmazz és fösvény se légy,

Szódba tökéletes de légy,

Uzsorás, lopó, gyilkos ne légy,

Isten előtt te kedves légy.

23. Ti kevélyek is ne legyetek,

Noha vagyon bölcsességtek,

Mert Isten lészen ellenségtek,

Ha alázatban nem lésztek.

24. Egyetemben ezt mondjuk azért:

Áldott az Úr jó voltáért,

Kit minden retteg hatalmáért,

Imád felséges voltáért.

25. No Istennek szent szép serege,

Kinek Szentlélek vezére,

Indulj föl már új dicséretre,

S mondjad áldott Úrnak neve.

26. Dávidnak aki megesküdtél,

És véle minden jót tettél,

Krisztusban minket is szerettél,

És örökösiddé tettél.

27. Erősíts meg te Szentlelkeddel,

Gazdagíts meg kegyelmeddel,

Áld meg jó tiszta értelemmel,

Bátorsággal, szeretettel.

28. Szent vagy Uram, szent az Te neved,

Szentséges az Te beszéded,

Te seregedet öregbítsed,

Velünk magad tiszteltessed.

29. Nagy hatalom és nagy tisztesség,

Néked adassék dicsőség,

Te vallásodban szép egyesség,

Légyen köztünk nagy csendesség.